Diari Oficial de la Generalitat Valenciana


Sumari del DOGV 3090, del 01-10-1997 (1997/2815)

Concurs per a la urbanització del polígon II, àrea residencial, nou accés.
--------------------------------------------------------------------------

### Dades del document

Número de DOGV
:   3090

Data del DOGV
:   01-10-1997

Secció del DOGV
:   ALTRES ANUNCIS - LICITACIÓ DE CONTRACTES ADMINISTRATIUS

Número del document
:   1997/2815


Organisme emissor
:   Ajuntament de Pedreguer

Tipus de document
:   Concurs

INFORMACIÓ PÚBLICA [97/A2815]
  
Plec de clàusules economicoadministratives per a la contractació, per concurs en procediment obert, de l'obra d'urbanització del polígon II, àrea residencial, nou accés (av. Constitució) III fase.
  
1. Objecte del contracte:
  
1.1 Constitueix l'objecte del contracte la realització, mitjançant concurs en procediment obert, de l'obra d'urbanització del polígon II, àrea residencial, nou accés (av. Constitució) III fase.
  
1.2 L'esmentat projecte, i especialment el seu plec de condicions tècniques, plànols, quadres de preus, juntament amb aquest plec de condicions economicoadministratives tindran caràcter contractual.
  
2. Tipus de licitació:
  
2.1 El pressupost de contracta de l'obra ascendeix a 58.395.459 pessetes, IVA inclòs.
  
2.2 En l'oferta dels licitadors s'entendrà inclòs l'import de l'impost sobre el valor afegit, d'acord amb l'establit en l'article 25 del reglament sobre aquest impost i l'article 78 de la Llei de Contractes.
  
3. Finançament de les obres:
  
A càrrec de l'Ajuntament (partida 601.09/511 del pressupost de l'any 1997).
  
4. Duració del contracte i execució de les obres:
  
4.1 La duració del contracte es fixa entre la data de notificació de l'acord d'adjudicació definitiva de les obres i la devolució de la fiança definitiva.
  
4.2 El termini d'execució de les obres serà de cinc mesos comptats des de l'endemà del de l'acta de comprovació del replantejament, si no tinguera reserves o, en cas contrari, l'endemà del de la notificació al contractista de la resolució que autoritza l'inici de les obres.
  
5. Acta de comprovació del replantejament:
  
Dins dels 10 dies següents a la data de formalització del contracte, es farà la comprovació del replantejament, per a demostrar la possessió i disposició real dels terrenys, la seua idoneïtat i la viabilitat del projecte.
  
Aquesta comprovació la realitzaran els tècnics de l'Ajuntament en presència del contractista i s'estendrà un acta del resultat que serà firmada pels interessats.
  
6. Realització i inspecció de les obres:
  
6.1 Les obres es realitzaran amb subjecció a les clàusules del contracte i al projecte que li serveix de base.
  
6.2 És competència de l'Ajuntament exercir continuadament i directament la inspecció de l'obra durant la seua execució per mitjà del seu personal tècnic.
  
6.3 El contractista està obligat, no sols a l'execució de l'obra, sinó també a la seua conservació fins a la recepció definitiva dins del període de vigència del contracte, responent civilment i fiscalment, fins i tot davant de tercers.
  
7. Pagament de les obres:
  
7.1 El contractista té dret al pagament, segons els preus convinguts, de l'obra que realment execute, mitjançant certificats mensuals que, prenent com a base les relacions valorades, expedisca el director de l'obra.
  
7.2 Els certificats d'obra amb la conformitat o esmenes del contractista, seran aprovats per acord de la Comissió de Govern, que autoritzarà el pagament amb càrrec a la partida 601.09/511 del pressupost general de la corporació. Els certificats inclouran la corresponent reducció a la baixa, si s'ha produït, i els pagaments al contractista tindran el concepte de pagaments a la bestreta subjectes a les possibles rectificacions que es produïsquen en l'amidament final.
  
8. Risc i ventura:
  
8.1 L'execució de l'obra es realitzarà a risc i ventura del contractista, i aquest no tindrà dret a indemnitzacions a causa de pèrdues, avaries o perjudicis ocasionats a les obres, a excepció de casos de força major.
  
9. Termini de garantia:
  
9.1 Les obres seran rebudes provisionalment dins dels 10 dies següents a la notificació escrita del contractista del seu acabament, i tindran un termini de garantia d'un any, comptador des de l'endemà de la signatura de l'acta de recepció provisional de l'obra i la recepció definitiva.
  
9.2 Durant l'esmentat termini el contractista s'ocuparà, en tot cas, de la conservació i vigilància de les obres, d'acord amb el que estableix el plec de prescripcions tècniques i les instruccions que dicte el tècnic de l'Ajuntament. Si desatén la conservació i provoca que l'obra perille, la mateixa administració executarà, a costa del contractista, els treballs necessaris per a evitar el perjudici.
  
10. Revisió de preus:
  
Està determinat de la següent manera: no hi haurà revisió de preus.
  
11. Fiança provisional i definitiva:
  
Els licitadors hauran de constituir una fiança provisional d'1.459.434 pessetes, equivalent a un 2% de l'import total de les obres, i una fiança definitiva equivalent a un 4% de l'import de l'acabament, en la caixa de la corporació, s'hi admetrà l'aval bancari en la fiança definitiva.
  
12. Compliment de les obligacions socials i laborals:
  
El contractista s'obliga a complir les normes vigents en matèria fiscal, laboral, de Seguretat Social i de seguretat i higiene en el treball, i l'Ajuntament queda exonerat de responsabilitats per aquest incompliment.
  
13. Despeses i tributs per compte del contractista:
  
El contractista s'obliga al pagament dels anuncis de licitació, formalització del contracte, indemnitzacions per ocupacions temporals, permisos i tributs procedents de les obres.
  
14. Règim de sancions:
  
14.1 El contractista està obligat a complir els terminis fixats per a l'execució de les obres.
  
Si el contractista, per causes que li siguen imputables, incorre en demora respecte dels terminis parcials, o incompleix el termini final, l'Ajuntament podrà optar indistintament per la resolució del contracte amb pèrdua de la fiança o per la imposició de penalitats graduades segons l'escala establida en el Reglament General de l'Estat.
  
14.2 En cap cas, les penalitats per demora podran superar el 20% del pressupost total de l'obra, per la qual cosa, una vegada s'ha arribat a aquest límit màxim, es procedirà a resoldre el contracte.
  
14.3 Si els tècnics municipals observen deficiències en els materials utilitzats en l'obra, ho comunicaran per escrit a l'Ajuntament i al contractista que, una vegada assabentats, procediran a reposar els elements afectats, sense perjudici de la sanció econòmica, que pot arribar fins al 50% del valor dels materials substituïts.
  
15. Resolució del contracte:
  
Les causes de resolució del contracte seran les establides en l'article 112 de la Llei de Contractes de l'Estat.
  
16. Criteris que serveixen de base per a l'adjudicació:
  
16.1 Els criteris que serveixen de base per a l'adjudicació, són els següents, posats en relació per ordre decreixent per la importància que se'ls atribueix:
  
- Termini d'execució: ...
  
- Preu: ...
  
- Solucions tècniques que milloren el projecte aprovat ...
  
16.2 L'òrgan contractant es reserva la facultat d'adjudicar el contracte a la proposició mes avantatjosa, sense atendre'n necessàriament el valor econòmic, o de declarar desert el concurs.
  
17. Proposicions i documentació complementaria:
  
17.1 Les proposicions es presentaran en la Secretaria de l'Ajuntament en horari d'oficina, durant els 26 dies naturals següents al de l'última publicació de l'anunci en el Butlletí Oficial de la Província o Diari Oficial de la Generalitat Valenciana.
  
17.2 Es presentaran en un sobre tancat on figurarà la inscripció «Proposició per a prendre part en la contractació per concurs de l'obra de la tercera fase del projecte d'urbanització del polígon 2, àrea residencial, convocat per l'Ajuntament de Pedreguer».
  
Dins d'aquest sobre major s'inclouran dos sobres A i B, tancats amb la mateixa inscripció referida en l'apartat anterior i un subtítol.
  
El sobre A es subtitularà «Documentació acreditativa de la personalitat i característiques del contractista i garantia dipositada», i contindrà els següents documents:
  
a) Document nacional d'identitat o fotocòpia compulsada.
  
b) Escriptura de poder, validada i legalitzada, si pertoca, si s'actua en representació d'un altra persona.
  
c) Escriptura de constitució de la societat mercantil inscrita en el Registre Mercantil, número d'identificació fiscal, quan concórrega una societat d'aquesta mena.
  
d) Resguard acreditatiu d'haver dipositat la fiança provisional.
  
e) Declaració responsable, davant de notari, autoritat judicial o administrativa de no estar sotmés a cap de les causes d'incapacitat i incompatibilitat establides en l'article 20 de la Llei de Contractes de l'Estat.
  
f) Justificant d'estar al corrent del pagament a la Seguretat Social i de l'impost d'activitats econòmiques.
  
g) Document que acredite la classificació del contractista.
  
h) Les empreses estrangeres presentaran una declaració de sotmetiment a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir del contracte, amb renúncia, si pertoca, als furs jurisdiccionals estrangers que puguen correspondre als licitadors.
  
El sobre B es subtitularà «oferta econòmica i modificacions a l'objecte del contracte», i contindrà:
  
a) la proposició segons el següent model:
  
Sr./Sra. ..., veí/ïna ..., amb domicili a ..., C. P. ..., amb DNI ..., lliurat a ..., amb data ..., en nom propi (o en representació de ..., com acredite mitjançant ...), i assabentat de la convocatòria de concurs anunciada en el Butlletí Oficial de la Província i en el Diari Oficial de la Generalitat Valenciana, hi prenc part, comprometent-me a realitzar les obres d'urbanització del polígon 2, àrea residencial, nou accés (av. Constitució), a un preu de ..., (lletra i número), IVA inclòs, segons el projecte tècnic i el plec de clàusules administratives que accepte íntegrament, i faig constar que no estic sotmés as cap dels supòsits d'incapacitat o incompatibilitat establits en l'article 20 de la Llei de Contractes de l'Estat.
  
(Lloc i data)
  
b) Memòria amb els criteris i solucions tècniques que serviran de base per a valorar la proposició.
  
18. Constitució de la mesa i obertura de pliques:
  
18.1 Tindrà lloc a la sala d'actes de l'Ajuntament, a les 13.00 hores del dia hàbil següent al de l'acabament del termini assenyalat en la clàusula anterior. L'acte serà públic i, si el primer hàbil és dissabte, es farà el dilluns següent.
  
18.2 La mesa de contractació estarà integrada per l'alcaldessa o regidor o regidora en qui delegue, per un regidor o regidora representant de cadascun dels diferents grups polítics municipals i pel secretari interventor de l'Ajuntament.
  
L'alcaldessa, o regidor o regidora en qui delegue, actuarà com a president o presidenta de la mesa, encarregant-se de fer les convocatòries per a les seues reunions i de dirigir les deliberacions que al seu si es produïsquen.
  
El secretari interventor de l'Ajuntament formarà part de la mesa com a fedatari públic, amb veu però sense vot.
  
Els representants dels diferents grups municipals exerciran el dret a vot de manera ponderada i d'acord amb el nombre de regidors que cadascú d'aquestos tinga en el Ple de la corporació.
  
18.3 La mesa de contractació procedirà a l'obertura de les propostes presentades pels licitadors i, sense efectuar la licitació provisional, donarà per acabat l'acte, disposant que els serveis tècnics de l'Ajuntament emeten un informe sobre les propostes, les observacions que estime pertinents i l'acta que s'estenga a aquest efecte.
  
18.4 La mesa de contractació tornarà a reunir-se per a analitzar els informes emesos pels serveis tècnics municipals i perquè els seus membres donen l'opinió sobre les propostes presentades. Abans de formular la seua proposta, la mesa de contractació podrà demanar nous informes tècnics que considere necessaris en relació amb l'objecte del contracte.
  
18.5 Finalment, la mesa de contractació farà una proposta provisional de contractació que, amb tot l'expedient de contractació, s'elevarà al Ple de la corporació per a la seua aprovació, si pertoca.
  
El Ple de l'Ajuntament tindrà alternativament la facultat d'adjudicar el contracte a la proposta mes avantatjosa o atenent els criteris determinats, sense atendre necessàriament al valor econòmic d'aquesta, o de declarar desert el concurs, motivant, en tot cas, la seua resolució.
  
19. Legislació aplicable:
  
En allò no establit en aquest plec, serà aplicable l'ordenament juridicoadministratiu en matèria de contractació local, concretament la Llei 13/1995, de data 18 de maig, de Contractes de les Administracions Públiques, i Reial Decret 390/1996, d'1 de març, de desplegament parcial de l'esmentada llei.
  
Pedreguer, 1 de setembre de 1997.- L'alcaldessa.
  
d) ALTRES QÜESTIONS I INCIDÈNCIES
  
DE LA CONTRACTACIÓ ADMINISTRATIVA
  
Ajuntament de Sagunt